Aníbal Nieto Guerra

Aníbal Nieto Guerra (Fermoselle, 1949ko otsailaren 23a), Aníbal de Jesús Crucificado erlijio-izena duena, espainiar-ekuadortar elizgizon karmeldarra da. 2006tik 2009ra Guayaquilgo apezpiku laguntzailea izan zen eta 2009tik 2025era San Jacintoko apezpikua.

 Bizitza 

1952an, hiru urte zituela, bere familiak Avilésera (Asturias) joatea erabaki zuen, sortu berria zen Altzairu Enpresa Nazionalean lan bila. Lehenik Los Camposen bizi izan ziren, gero Villalegren eta Trasonan, eta azkenik Llaranesen.

Llaranesko salestarren ikastetxean burutu zuen lehen mailako ikasketak, eta meza-laguntzaile izan zen Villalegreko elizan.

1964an, hamabost urte zituela, nobiziotza hasi zuen Karmeldar Oinutsen Ordenan eta 1975ean betiko botoak eman zituen. Urte berean Ekuadorko Sucumbiosko misiora joan zen hiru urterako. Gero Quitora bidali zuten, non San Jose apaizgaitegian eta Ekuadorko Pontifize Unibertsitate Katolikoan ikasi zuen 1978tik 1983ra. 1982ko abuztuaren 8an apaiztu zen Oviedoko karmeldarren monasterioko elizan, José Sánchez González apezpikuaren eskutik.

Apaiz gisa, honako kargu hauek izan zituen: La Victoriako Karmengo Ama Birjinaren eta Mirafloresko San Juda Tadeoren elizetako parrokoa (1983tik 2006ra) eta Guayaquilgo Karmengo Ama Birjinaren elizako parrokoa (1987tik 1989ra). Quiton (1983tik 1986ra) eta Cuencan (1989tik 1991ra) ere aritu zen. 1995ean San Judas Tadeoren dispentsario medikoa sortu zuen Mirafloresen.

2006ko ekainaren 10ean, Benedikto XVI.a aita santuak Tuscaniako apezpiku titular eta Guayaquilgo apezpiku laguntzaile izendatu zuen. Urte bereko uztailaren 22an apezpiku-ordenazioa jaso zuen Guayaquilgo katedralean, Antonio Arregi artzapezpikuaren eskutik, kontsakratzailekideak Giacomo Guido Ottonello eta Raúl Eduardo Vela Chiriboga izanik.

2009ko azaroaren 4an, San Jacinto de Yaguachiko elizbarrutia eratu zen, eta Nieto Guerra bertako lehen apezpiku izendatu zuten. 2010eko otsailaren 27an hartu zuen kargua, Yaguachi Nuevoko San Hiazinto katedralean egindako ekitaldi batean.

2024an, Zuzenbide Kanonikoaren Kodeak agintzen duen bezala, dimisioa aurkeztu zuen. 2025eko urtarrilaren 31n, Frantzisko aita santuak bere dimisioa onartu zuen, eta aldi berean bere ondorengoa izendatu zuen, Gustavo Adolfo Rosales Escobar.

 Lanak 

 Plegarias y oraciones (CD diskoa)
 Frantzisko aita santuaren Ekuadorko bisitaren ereserki ofiziala (2015)
 Encuentro de oración con Teresa de Jesús (liburua)
 Cómo orar desde el sufrimiento (liburua)
 Orar en todo momento (liburua)

 Ondorengotza apostolikoa 

 Erreferentziak 

 Kanpo estekak 

Kategoria:Zamora probintziako jendea
Kategoria:Espainiako apaiz katolikoak
Kategoria:Ekuadorko apaizak
Kategoria:Ekuadorko katolikoak
Kategoria:Benedikto XVI.ak izendatutako apezpikuak
Kategoria:Apezpiku karmeldarrak